Lesninger 1. søndag i advent (år C)

## **1. lesning** Jer 33,14–16

*Jeg lar en rettferdig spire vokse frem for Davids ætt*

Se, dager skal komme, lyder ordet fra Herren, da jeg oppfyller de gode løftene jeg gav Israel og Juda.

I de dager, når den tid kommer, lar jeg en rettferdig spire vokse frem for Davids ætt. Han skal gjøre rett og rettferd i landet. I de dager skal Juda bli frelst og Jerusalem bo trygt. Og dette er navnet byen skal få: «Herren, vår rettferdighet.»

## **Responsoriesalme** Sal 25 (24),4bc–5a. 8–9. 10 og 14

**Omkved:** Til deg løfter jeg mine øyne,  
du som troner i himmelen.

Herre, vis meg dine veier  
og lær meg dine stier!  
La din sannhet lære og lede meg.  
Du er min frelser, hele dager venter jeg på deg.

Herren er god og rettvis,  
derfor viser han syndere veien.  
Til sannhet leder han de små  
og fører dem frem på sin vei.

Alle Herrens stier er troskap og miskunn,  
for den som holder hans pakt og hans bud.  
Herren taler fortrolig med den som frykter ham,  
han åpenbarer ham sin pakt.

## **2. lesning** 1 Tess 3,12–4,2

*Måtte Herren styrke deres hjerter til den dag Herren holder sitt inntog*

Brødre, måtte han, vår Herre, gi dere en stadig større rikdom på innbyrdes kjærlighet, og lære dere å holde like meget av alle mennesker, som vi holder av dere. Måtte han styrke deres hjerter, så dere kan stå plettfrie, helliggjorte frem for vår Gud og Far, den dag vår Herre Jesus holder sitt inntog sammen med alle sine hellige!

Og så enda en ting, brødre: Vi har lært dere om hvordan man skal leve for å være etter Guds sinn, og dere lever i pakt med det. Men vi har allikevel en bønn til dere, ja, en inntrengende oppfordring på vår Herre Jesu vegne, om å fortsette med å gjøre fremskritt på den veien! Dere minnes jo hvilke bud vi gav dere på vegne av vår Herre Jesus.

## **Halleluja** Sal 84,8

Halleluja.

La oss få kjenne din miskunn, Herre!  
Gi du oss din frelse!

Halleluja.

## **Evangelium** Luk 21,25–28. 34–36

*Befrielsen er nær*

På den tid sa Jesus til disiplene sine:

«Det skal komme jærtegn i sol, i måne og i stjerner, og på jorden skal folkene leve i angst og urolig lytte til havets og brenningens torden; og mennesker skal forgå av redsel og gru for verdens skjebne; for selv himmelkreftene skal gå av lage. Og da skal de se Menneskesønnen komme i skyen i all sin makt og herlighet.

Men når alt dette begynner å skje, da rett ryggen og løft hodet, for da er befrielsen nær!

Men vær på vakt, så dere ikke lar dere sløve av utsvevelser og svir, eller av livets bekymringer, og Dagen plutselig faller over dere som en snare! For den unngår ingen av dem som bor på jordens overflate. Men våk og be hver tid og stund, for å få kraft til å slippe trygt igjennom alt det som skal hende, og kunne møte Menneskesønnen ansikt til ansikt.»